Ray of Light

Ray of Light (בעברית: קֶרֶן אוֹר) הוא אלבום האולפן השביעי של הזמרת-יוצרת האמריקאית מדונה. הוא יצא לאור ב-22 בפברואר 1998, בהוצאת חברות התקליטים האחים וורנר ומאבריק רקורדס.‏ זהו אלבום אלקטרוני וטכנו-פופ, המשלב סוגות מוזיקליות רבות, דוגמת אמביינט, טריפ הופ, מוזיקה פסיכדלית ומוזיקה מזרחית. לצורך הפקתו עבדה הזמרת על קולה ושרה בטווח קולי גדול יותר ובטון מלא בהרבה בהשוואה ליצירות קודמות. מדונה החליטה לאמץ מוטיבים רבים מהקבלה, שבאים לידי ביטוי בלחני השירים באלבום ובמילותיהם. בהמשך לכך אף לקחה שיעורים על דתות ההינדואיזם והבודהיזם ותרגלה אשטנגה יוגה באופן יום-יומי. לאחר שילדה את ילדה הראשון התחילה מדונה לעבוד על האלבום עם המפיקים בייביפייס ופטריק לאונרד. פגישותיהם לא הניבו תוצאות מספקות, ולכן החליטה להמשיך לכיוון מוזיקלי חדש עם המפיק האנגלי ויליאם אורביט. יחד הם הצליחו להפיק צלילים ניסיוניים יותר עבור Ray of Light. הקלטת האלבום נמשכה מספר חודשים והייתה זו ההקלטה הארוכה ביותר של מדונה. במהלך העבודה על האלבום התמודד הצוות עם בעיות טכניות רבות, לרבות תקלות שונות של כלי הנגינה וההקלטה האלקטרוניים בהם השתמשו. האלבום, שנחשב ליצירה הטובה ביותר של מדונה לפי מבקרי המוזיקה, זכה לשבחים בין-לאומיים. המבקרים הדגישו בעיקר את הכיוון המוזיקלי החדש שלו, הפקתו המורכבת, החדשנית והניסיונית של אורביט וכישורי הכתיבה של מדונה. האלבום כונה כ"הרפתקני" ונודע בצליליו המופנמים, הרוחניים והדתיים. גם שנים לאחר פרסומו המשיך לצבור ביקורות חיוביות, ולעיתים אף הוכתר כמגנום אופוס של הזמרת. נוסף על כך, הוא דורג כאחד מאלבומי הפופ מיינסטרים הגדולים ביותר בכל הזמנים. הוא זכה בארבעה פרסי גראמי מתוך שש מועמדויות שקיבל. האלבום הופיע לראשונה במקום השני במצעד הבילבורד 200 וקבע את שיא המכירות לאלבום נשי בשבוע הראשון לצאתו. הוא הגיע למקום הראשון ב-17 מדינות אחרות, ביניהן אוסטרליה, קנדה, גרמניה, איטליה, ספרד והממלכה המאוחדת. כמו כן, דורג בין חמשת המקומות הפותחים של מצעדי המוזיקה ברוב השווקים הבין-לאומיים. ברחבי העולם נמכר Ray of Light בלמעלה מ-16 מיליון עותקים – אחד מהאלבומים הנמכרים ביותר בכל הזמנים בידי נשים. מתוכו יצאו חמישה סינגלים, ביניהם שני הלהיטים "Frozen" ו-"Ray of Light", שנכנסו לחמישייה הפותחת ברוב מצעדי השירים בעולם. כחלק מאסטרטגיית קידומו יצאה מדונה לסיבוב ההופעות "Drowned World Tour" ב-2001. לימים ציינו מבקרי מוזיקה רבים את השפעתו של האלבום על המוזיקה הפופולרית וכיצד הוא הכניס את האלקטרוניקה לתרבות הפופ המרכזית באמריקה. בנוסף, הם סקרו את הפרסונה המוזילית החדשה שהמציאה מדונה וסברו כי היא עזרה לה להישאר במיינסטרים על-אף גילה המתקדם. לאחר צאת אלבום האוסף Something to Remember (1995) לקחה מדונה שיעורי פיתוח קול כהכנה לתפקידה בסרט הקולנוע "אוויטה". מאוחר יותר, בשנת 1996, ילדה את בתה לורדס. אירועים אלו גרמו לה להתעניין בנושא הנפש והתבוננות פנימית. בריאיון ל-Q הצהירה כי עלו במוחה שאלות ותהיות חדשות על נקודת המבט שלה כלפי עצמה. בד בבד התעניינה בקבלה ולמדה הינדואיזם ויוגה. מדונה סברה כי היא לא מנצלת את קולה לגמרי, והחליטה כי את החלקים הלא מפותחים בו תקדיש להקלטת האלבום. במאי 1997 התחיל מסע כתיבת רצועותיו. היא נועדה עם בייביפייס, שעבד איתה גם באלבומה הקודם Bedtime Stories (1994). השניים כתבו כמה שירים יחד. לבסוף סברה מדונה כי לא נוצר כיוון מוזיקלי חדש, אלא הכתיבה הזכירה את הפרויקטים הקודמים שלה. לימים אמר בייביפייס כי השירים החדשים שכתבו יחד היו דומים ל-"Take a Bow" וללהיטים קודמים שלה. מדונה פנתה למוזיקאי ריק נואלס, שלפני כן שיתף פעולה עם סטיבי ניקס וסלין דיון בכתיבת שירים. בתוך תשעה ימים בלבד כתבו השניים שבע רצועות חדשות. אולם גם הפעם לא שבע רצונה של מדונה בנימוק שלא מדובר בסוגה אלקטרונית מספיקה דיה לאלבום. שלוש מהן, "The Power of Good-Bye", "To Have and Not to Hold" ו-"Little Star", נכללו לבסוף באלבום. היא החלה להתראות עם לאונרד, שעבד עמה על מספר שירים בסוף שנות ה-80. לאונרד השתתף בכתיבת מספר שירים מהאלבום – "Frozen",‏ Skin",‏ "Nothing Really Matters" ו-"Sky Fits Heaven". עם זאת, הוא השתתף מעט יחסית בעיצוב הסאונד והפקת השירים באולפן, שכן מדונה האמינה כי הסגנון שלו לא מתאים לאלבום העתידי. גיא עוזרי (אנ'), יושב ראש חברת התקליטים מאבריק רקורדס, יצר קשר עם המוזיקאי האלקטרוני הבריטי ויליאם אורביט, והציע לו לשלוח כמה שירים למדונה. הוא נענה להצעה ושלח קלטת שמע דיגיטלית עם 13 רצועות בתוכה. מדונה סיפרה כי היא העריצה את עבודותיו המוקדמות של אורביט, Strange Cargo ו-Strange Cargo 2. היא אהבה את הקלטת שנשלחה, וסברה כי ניתן לשדרג את שירי האלבום באמצעות שימוש במוטיבים מודרניים ואלקטרוניים. בתחילת יוני פגש אורביט את מדונה בביתה בניו יורק, והיא השמיעה לו את השירים שיצרה עם המפיקים שאיתם עבדה עד מאי 1997. מאוחר יותר באותו שבוע ביקרו בהיט פקטורי, ושם הציעה מדונה לאורביט לעבוד עמה על יצירת האלבום Ray of Light.‏ אורביט שלח לביתה קלטת שמע עם קטעים מוזיקליים שהלחין, דוגמת מנגינות המורכבות בדרך כלל משמונה או שש-עשרה תיבות וגרסאות מופשטות של רצועות שנכללו מאוחר יותר באלבום. מדונה הקשיבה לדגימות והתייעצה עם אורביט לגבי רעיונות שהגתה למילות השירים. כיוון שהקלטות הדמו של רוב המנגינות היו קיימות מראש, מדונה יכלה לעבוד על המילים והלחנים בזמן ששהתה בביתה או במהלך נסיעות ארוכות. האלבום הוקלט במשך ארבעה חודשים וחצי באולפן לאראבי נורת' בצפון הוליווד שבלוס אנג'לס, החל מאמצע יוני 1997. זהו פרק הזמן הארוך ביותר שהקדישה מדונה להקלטת אלבום בקריירת המוזיקה שלה. רק שלושה אנשים נוספים נכחו במשך רוב תהליך ההקלטה באולפן יחד איתה: ויליאם אורביט, טכנאי קול בשם פט מקארתי והעוזר שלו, מאט סילבה. העבודה התחילה בראשונה בלוס אנג'לס, אולם לאחר זמן מה נעצרה, בשל בעיות טכניות. העבודה עם המחשבים בסטודיו הייתה רצופה בתקלות, וכיוון שאורביט העדיף לעבוד עם סימפולים וסינתיסייזרים על פני מוזיקאים, התהליך נקטע עד שהן תוקנו. אורביט הקליט את עיקר המנגינות של Ray of Light במשך ארבעה חודשים בלבד. הוא סיפר שהוא היה עובד במשך שעות ארוכות באולפן עד כדי כך שאצבעותיו החלו לדמם כתוצאה מהנגינה בגיטרה. בעקבות כמה שגיאות בהגייתה בשפת הסנסקריט לקחה מדונה כמה שיעורים טלפוניים מהמלומד וגיש שאסטרי, שאורגנו על ידי BBC. לאחר מכן ביצעה את תיקוני ההגייה הדרושים באלבום. בריאיון ל-MTV אמרה ששותפה העסקי, גיא עוזרי, היה חבר מועיל עבורה, ושאחרי שהיא ואורביט השמיעו לו את הרצועות, הוא, לחרדתם, לא אמר דבר ויצא מהאולפן. ”הוא ממש מתעב את צלילי המיתרים ה"קרים" הללו. ברגע שהייתי חושבת שהעבודה על הרצועה הסתיימה, הוא היה בא ודוחף אותנו לשלב הבא” – אמרה מדונה. אורביט גם נזכר במהלך ריאיון למגזין Q שמדונה הקליטה את "Swim" ביום שבו חברה ומעצב האופנה ג'אני ורסצ'ה נרצח במיאמי. הוא העיר כי זו כנראה הסיבה שיש לרצועה השפעה רגשית. הדוברת של מדונה, ליז רוזנברג, אמרה כי תחילה נשקל לקרוא לאלבום Mantra, שלדעת מדונה היה "שם מגניב ממש". מדונה הציעה גם לקרוא לו Veronica Electronica; עם זאת, הוחלט לבסוף על Ray of Light כדי לשמור על המסורת של מדונה, שבה אלבום קרוי על שם אחד השירים שנכללים בו. עטיפתו צולמה על ידי הצלם הפרואני מריו טסטינו ב-28 בנובמבר 1997, בתיאטרון פריז בגולדן ביץ' שבפלורידה. הזמרת והסטייליסטית שלה, לורי גולדסטיין, בחרו יחד בטקסטורות בהשראת היסודות מים ואוויר – מוטיבים חוזרים באלבום. לשם כך לבשה מעיל גשם עשוי ויניל בצבע טורקיז מבית דולצ'ה וגבאנה, קולקציית אביב/קיץ 1998. תמונות אחרות שצולמו באותו היום שימשו את עטיפות הסינגלים "Ray of Light" ו-"Frozen", שם נלבשו פריטים מקולקציית אביב/קיץ 1998 של פראדה. מדונה וטסטינו שיתפו פעולה שנתיים קודם לכן, כשהוא צילם אותה אותה עבור קמפיין של בית האופנה ורסצ'ה. היא התרשמה מהמראה הטבעי שטסטינו הצליח לתפוס בצילומיו וביקשה ממנו שיצלם גם את התמונות לעטיפת האלבום. האלבום היה שונה משאר היצירות שהוציאה מדונה במהלך הקריירה שלה, ותואר כאלבום ה"הרפתקני" ביותר שלה. כאלבום אלקטרוניקה, טריפ הופ וטכנו-פופ, הוא הושפע מאלמנטים מוזיקליים רבים, כולל האוס, אמביינט, דראם אנד בייס, רוק, גל חדש, מזרחית וקלאסית. גם מבחינה ווקאלית הוא נבדל משאר יצירותיה. בשנת 1996 החלה מדונה לקחת שיעורי פיתוח קול עבור סרטה "אוויטה"(המבוסס על המחזמר "אוויטה" מאת אנדרו לויד ובר וטים רייס). כתוצאה מכך, באלבום זה הפגינה טווח קולי רחב יותר משהיה לה. בשירים רבים היא גם חדלה מלהשתמש בטכניקת הוויברטו שהייתה נוכחת ביצירותיה הקודמות. הרצועה הפותחת והסינגל השלישי, "Drowned World/Substitute for Love", היא בלדה שקטה השואבת השפעות מג'אנגל, דראם נ' בייס וטריפ הופ. שמו נוצר בהשראת רומן המדע הבדיוני הפוסט-אפוקליפטי של ג'יי. ג'י. באלארד The Drowned World (1962). ל-"Swim", השיר השני, יש גוון רוחני. היא שרה: "שחו לקרקעית האוקיינוס, כדי שנוכל להתחיל מחדש. לשטוף את כל החטאים שלנו, התנפצו לכיוון החוף השני".‏ "Ray of Light" הוא שיר דאנס-פופ אלקטרוני בעל קצב מהיר המושפע בעיקר מטכנו ומטראנס. האפקטים הקוליים שלו כוללים שריקות וצפצופים. ל-"Candy Perfume Girl" יש פתיחה גראנג'ית המשלבת צפצופים וביטים פוסט-מודרניים עם מנגינה של גיטרה חשמלית. ב-"Skin" נעשה שימוש בתזמורת אלקטרונית, שיצרה מקצב טכני מהיר. "Nothing Really Matters" היא רצועת דאנס אופטימית שמכילה השפעות של טכנו. "Sky Fits Heaven" מתמקד בלימודים הרוחניים של מדונה ובתה לורדס. חלק מהמילים מביעות רעיונות מיסטיים, דוגמת סיפורי גן עדן והקשר הרוחני בין אם לצאצאיה. כמה חלקים ממילותיו לקוחים מהפואמה "What Fits?" של המשורר מקס בלאג; הפואמה שימשה לפרסומת מ-1993 של רשת הביגוד האמריקאית גאפ.‏ "Shanti/Ashtangi" הוא שיר תפילה הינדי המאופיין בסוגת הטכנו. בשיר זה מדונה מתייחסת לשנקרה, תאולוג ופילוסוף האדווייטה ודאנטה ("אי שניות") המפורסם ביותר, ומבצעת שורות בשפה ההינדית כדוגמת: "Vunde gurunam caranaravinde/Sandarsita svatma sukhavabodhe". הרצועה התשיעית והסינגל המוביל מתוך האלבום, "Frozen", הוא בלדה אלקטרונית בעלת קצב בינוני וצלילי סינתיסייזרים ומיתרים. השיר מאופיין במוזיקת אמביינט, דאנס מתון (במהלך הפזמון) ומקצבי טכנו. השירה של מדונה לאורך השיר חסרת ויברטו, וגררה השוואות למוזיקה מימי הביניים. מילותיו עוסקות באדם קר וחסר רגשות. "The Power of Good-Bye" הוא בלדה רגשית הנוגעת באובדן וגעגוע. הוא הופץ כסינגל הרביעי מתוך האלבום. "To Have and Not to Hold" עוסק במאהב רחוק ו-"Little Star" נכתב על בתה, לורדס. "Mer Girl", הרצועה האחרונה הסוגרת את האלבום, הוגדרה כמדיטציה סוריאליסטית על מוות ועל מות אימה של מדונה. אורביט ציין כי הקלטת השיר הייתה מיוחדת, וכי מדונה יצאה לגמרי מאזור הנוחות שלה. האלבום הופץ ביפן ב-22 בפברואר 1998, עם רצועת בונוס בשם "Has to Be". הוא יצא מאוחר יותר בארצות הברית, ב-3 במרץ 1998. בניו זילנד הופץ מארז תקליטורים של האלבום ו-The Immaculate Collection שליווה את האלבום. הוא הגיע למקום ה-12 במצעד האלבומים וקיבל תואר זהב על ידי איגוד תעשיית ההקלטות הניו זילנדי (RIANZ) עבור נתוני מכירותיו המוערכים בכ-7,500 עותקים במדינה. אוסף VHS לקידום מכירות בשם Rays of Light הופץ בממלכה המאוחדת בשנת 1999; זהו אוסף שאיגד את כל הקליפים של חמשת הסינגלים מהאלבום. כל החמישה נכללו מאוחר יותר באוסף The Video Collection 93:99 (1999). "Sky Fits Heaven" הופץ כסינגל שיווקי בארצות הברית. הוא הגיע למקום ה-41 במצעד הוט דאנס קלאב פליי. מדונה הופיעה רבות בטלוויזיה וביצעה את שירי האלבום בשידור חי כדי לקדמו. ב-14 בפברואר 1998 הופיעה לראשונה עם "Sky Fits Heaven", "Shanti/Ashtangi" ו-"Ray of Light" במועדון הלילה רוקסי NYC‏ (אנ'). "Frozen" בוצע בהזדמנויות רבות, כמו The National Lottery Draws‏, פסטיבל המוזיקה של סן רמו באיטליה,‏ Wetten, dass..? בגרמניה, והמופע של רוזי אודונל בארצות הברית. ב-27 באפריל הופיעה ללא הודעה מוקדמת בקונצרט "רוק ליער הגשם" בקרנגי הול בניו יורק וביצעה את "Frozen". היא גם הצטרפה לכוכבי הקונצרט האחרים, ביניהם סטינג, אלטון ג'ון ובילי ג'ואל לטובת ביצוע משותף של "With a Little Help From My Friends" ו-"Twist and Shout".‏ ב-29 במאי הופיעה מדונה בתוכנית "המופע של אופרה וינפרי" ושרה שם את "Little Star" ו-"Ray of Light". ב-10 בספטמבר פתחה מדונה את טקס פרסי הווידאו קליפים של MTV לשנת 1998, שנערך בניו יורק, עם "Shanti/Ashtangi" ו-"Ray of Light" – בהשתתפות המוזיקאי האמריקאי-יהודי לני קרביץ.‏ "The Power of Good-bye" הושר בטקס פרסי המוזיקה של MTV אירופה 1998 באיטליה, וב-Top of the Pops בממלכה המאוחדת. ב-24 בפברואר 1999 שרה הזמרת את "Nothing Really Matters" בטקס פרסי גראמי ה-41 (אנ') באודיטוריום שריין בלוס אנג'לס. מדונה ביצעה את "Drowned World/Substitute For Love",‏ "Ray of Light",‏ "Candy Perfume Girl",‏ "Sky Fits Heaven",‏ "Frozen" ו-"Mer Girl" במהלך "Drowned World Tour" – סיבוב ההופעות החמישי שלה, שעזר בקידום השיווקי של Ray of Light ואלבומו העוקב. הוא החל ביוני 2001 – סיבוב ההופעות הראשון של מדונה מזה שמונה שנים. הוא היה אמור להתחיל לפני המילניום החדש, אך היא נכנסה להריון (בהמשך ילדה את בנה רוקו ריצ'י), הוציאה את Music באותה שנה, ונישאה לגאי ריצ'י בדצמבר 2000. כל הופעה ב-"Drowned World Tour" חולקה לחמישה קטעים: "סייבר-פאנק", "גיישה", "בוקרת", "ספרדית" ו"גטו". הוא הכניס כ-75 מיליון דולרים – סיבוב ההופעות המוביל של אמן סולו ב-2001. הופעה שהתקיימה בפאלאס של אובורן הילס שבמישיגן שודרה בשידור חי ב-HBO ב-26 באוגוסט 2001. אלבום הווידאו Drowned World Tour 2001 יצא ב-13 בנובמבר 2001. התמונות שהוצגו על עטיפת ה-DVD צולמו על ידי חברתה של מדונה, רוזי אודונל. "Frozen" הופץ ב-23 בפברואר 1998 כסינגל המוביל מתוך האלבום. הוא דורג בין חמשת המקומות המובילים ברוב המצעדים המוזיקליים ברחבי העולם, ואף הגיע לפסגותיהם בפינלנד, באיטליה, בספרד ובממלכה המאוחדת – שירה הראשון של מדונה שנכנס למצעד הסינגלים הבריטי לראשונה היישר במקום הראשון. הוא הפך לסינגל השישי שלה שהגיע למקום השני בבילבורד הוט 100, וקבע שיא חדש עבורה בתור האמנית עם מספר השירים הרב ביותר שדורגו במקום השני בתולדות המצעד. השיר זכה לשבחים מפי מבקרי המוזיקה, והוגדר כיצירת מופת בעלת צליל "קולנועי". ב-2005 פסק בית המשפט הבלגי שמנגינתו הפותחת של "Frozen" הוא גנבה מהשיר "Ma vie fout le camp" ("חיי הולכים לעזאזל") של סלווטורה אקווביבה. בית המשפט הורה לאחר מכן על הפסקת מכירת הסינגל בבלגיה, ואסר על המשך השמעת השיר בטלוויזיה וברדיו הבלגיים. גם המכירות של האלבום הצטמצמו בעקבות הפסיקה, כמו גם אוספים בהם נכלל השיר. בפברואר 2014 בוטל פסק הדין. ההכרעה הגיעה לאחר שדן בית המשפט בתביעה חדשה, שהגישו המלחין אדואר סקטו די סווצ'יו והאגודות "טבאטה אטול מיוזיק" ו"מיוזיק אין פריז"; לדברי התובעים, גם "Ma vie fout le camp" וגם "Frozen" מקורם בשיר "Blood Night" אותו הלחינו ב-1983. לאחר השוואה בין שלוש הרצועות בתיק, הפסיקה הסופית הייתה שהשירים "לא מספיק 'מקוריים' כדי לטעון שהתרחש פלגיאט כלשהו". בעקבות פסק הדין, בוטלו המגבלות שהוטלו על "Frozen" בבלגיה. הסינגל השני מתוך האלבום, "Ray of Light", יצא לאור ב-27 באפריל 1998. הוא הגיע למקום הראשון בספרד והגיע לחמישייה הפותחת במדינות רבות, דוגמת קנדה, פינלנד, איטליה, הממלכה המאוחדת וארצות הברית. הוא הופיע לראשונה במקום החמישי בהוט 100 - שירה הראשון בקריירה שלה שקטף הישג זה. השיר היה גם להיט במצעד הוט דאנס קלאב פליי: הוא שהה במקום הראשון במשך ארבעה שבועות, והפך למצליח ביותר במצעד בשנת 1998. בדומה לקודמו, הוא גם זכה לביקורות חיוביות הן על הסאונד התואם למועדונים ועל היותו "מתקדם" באותה העת, והן על היכולות הקוליות של מדונה. "Drowned World/Substitute for Love" יצא לאור ב-24 באוגוסט 1998 כסינגל השלישי מחוץ לארצות הברית. הוא הגיע למקום הראשון בספרד ולעשירייה הפותחת באיטליה ובממלכה המאוחדת. הווידאו קליפ, בבימויו של וולטר שטרן, עורר מחלוקת בדבר הסצנות שבהן מדונה נרדפת על ידי פפראצי כשהם רוכבים על אופנועים; תרחיש דומה לתקריות שהובילו למותה של דיאנה, נסיכת ויילס ב-1997. הסינגל הרביעי, "The Power of Good-Bye", יצא לאור ב-22 בספטמבר 1998. הוא הגיע לעשירייה הפותחת במדינות רבות, כגון אוסטריה, קנדה, הולנד, פינלנד, גרמניה, איטליה, ספרד, שוודיה, שווייץ והממלכה המאוחדת. בארצות הברית הגיע הסינגל למקום ה-11 בלבד בהוט 100, זאת בגלל שלא יצא בפורמט המתאים בו נעשה שימוש באותה העת. את הקליפ שלו ביים מת'יו רולסטון. "The Power of Good-Bye" הופץ כסינגל כפול עם "Little Star" בממלכה המאוחדת. "The Power of Good-Bye" הגיע למקום ה-91 כסינגל עצמאי. "Nothing Really Matters" יצא לאור כסינגל השישי והאחרון מתוך האלבום ב-9 בפברואר 1999. הוא הפך ללהיט בקנדה, בפינלנד, באיטליה, בניו זילנד ובממלכה המאוחדת. בארצות הברית זכה השיר להצלחה פחותה, כאשר דורג במקום ה-93 בלבד בהוט 100, אך בד בבד הגיע במקום הראשון במצעד הדאנס. הקליפ שלו, בבימויו של יוהאן רנק, נוצר בהשראת ספרו של ארתור גולדן, "זכרונותיה של גיישה", והציג את מדונה לבושה כגיישה. Ray of Light זכה לשבחים רבים מטעם מבקרי המוזיקה. סטיבן תומאס ארלוויין מ-AllMusic כינה אותו כ"אלבום ההרפתקני ביותר" וכ"אלבום הבוגר והמאופק ביותר של מדונה". פול ורנה מבילבורד אהב את האינטימיות המופגנת באלבום וכתב כי "מילותיו עטופות במנגינות רגועות וכלי נגינה באווירה שופעת ומלנכולית". הוא סיים את סקירתו בכך שכינה את היצירה "מאמץ הרפתקני באופן מענג, שבסופו של דבר מסתיים בניצחון". סאל צ'ינקוומני מסלנט מגזין תיאר את Ray of Light כ"אחת מיצירות הפופ הגדולות של שנות ה-90" והצהיר כי "הטקסטים שלו לא מסובכים אך אמירתו מפוארת" וכי "מדונה לא הייתה כה כנה רגשית מאז Like a Prayer". רוב שפילד מרולינג סטון סבר כי האלבום "מבריק", אך היה ביקורתי על ההפקה של אורביט, וכתב שיש מעט חזרתיות בלחנים ובעיבודים. סטיוארט מקוני ב-Q ציין כי "מדונה נשארת אריסטוקרטית הפופ היחידה שפוקחת את אוזניה שלה, ויוצרת מוזיקה טובה". בישראל היום ציינו את שנת ה-20 ליציאתו ותיארו אותו כ"אלבום מופת", כמו גם "האלבום החשוב והטוב ביותר שלה". דייוויד בראון מאנטרטיינמנט ויקלי כתב: "על אף כל ההתמודדויות העצמיות שלה, מדונה נראית נינוחה יותר ופחות מתוכננת מכפי שהייתה. Ray of Light הוא באמת 'כמו תפילה'". רוני שריג מ-City Pages התרשם בייחוד מהמנעד הקולי, העומק והבהירות של מדונה. רוברט הילבורן מלוס אנג'לס טיימס כתב: "אחת הסיבות לכך ש-Ray of Light הוא האלבום המספק ביותר בקריירה שלה נעוצה בכך שהוא משקף את התחבטויות הנפש של אישה שנמצאת בנקודה בחייה שבה היא יכולה להסתכל על עצמה בכנות מפתיעה". במלודי מייקר, מארק רולנד ערך השוואות לאלבום Homogenic של סנט אטיין וביורק, והדגיש את חוסר הציניות של Ray of Light כהיבט החיובי ביותר שלו: "Ray of Light הוא כמו הספל המכוער שלא תואם לאף סט, אך הוא עוד יותר מיוחד בגלל זה". ג'ואן אנדרמן מבוסטון גלוב אמר ש-Ray of Light הוא אלבום מדהים. הוא תיאר אותו כאלבום דאנס רוחני עמוק, בעל מרקם אקסטטי, וכזה הכולל מחזור רציני של שירים שעושים דרך ארוכה לקראת הוצאה רשמית של מדונה, בעלת קריירה הבנויה על דימויים מושחתים וזהויות מעובדות. רוברט כריסטגאו שיבח שירים חושניים כמו "Skin" ו-"Candy Perfume Girl". עם יציאתו הגיע Ray of Light לראש המצעדים הרשמיים ב-17 מדינות. הוא שבר את שיא כל הזמנים עבור חברת וורנר מיוזיק גרופ לאלבום בהוצאתה בעל מרבית העותקים שנרכשו טרם פרסומו; 2.5 מיליון עותקים ברחבי העולם (לא כולל עותקים שנמכרו בארצות הברית). השיא נשבר מאוחר יותר על ידי מדונה עצמה, כשהוציאה את Music. בסופו של דבר הצליח Ray of Light להימכר בלמעלה מ-3 מיליון עותקים בחמישה ימים. לפי נתוני המכירות הגבוהים שלו,‏ Ray of Light נחשב לאחד מהאלבומים הנמכרים ביותר בכל הזמנים בידי נשים. בארצות הברית, הופיע Ray of Light לראשונה במקום השני במצעד האלבומים של בילבורד 200 בגיליון שפורסם ב-21 במרץ 1998. הוא קבע את שיא המכירות הגדול ביותר אי-פעם בשבוע הראשון לאלבום נשי בתקופת הספירה של נילסן סאונד-סקאן – 371,000 עותקים. עם זאת, הוא לא הצליח להגיע למקום הראשון במצעד, שאוכלס על ידי הפסקול של סרט הקולנוע "טיטניק", והיה לאלבומה החמישי של מדונה שהגיע בשיאו למקום השני במצעד. במהלך השבוע השני ליציאתו נמכר בלמעלה מ-225,000 עותקים ועדיין שהה במקום השני. ב-16 במרץ 2000 קיבל Ray of Light את תואר הפלטינה המרובעת על ידי איגוד תעשיית ההקלטות האמריקאי (RIAA) על נתוני המכירות שלו, שהוערכו בלמעלה מארבעה מיליון עותקים במדינה. מדונה הפכה לאמנית הראשונה שצברה שבעה אלבומי אולפן מרובי פלטינה מטעם האיגוד. לפי נילסן סאונד-סקאן, Ray of Light נמכר ב-3,891,000 עותקים בארצות הברית נכון לדצמבר 2016. נתון זה אינו כולל עותקים שנמכרו דרך מועדונים כמו BMG מיוזיק, שם הם הוערכו בכ-459,000. בקנדה הגיע למקום הראשון במצעד האלבומים הקנדי. מאוחר יותר, הוא קיבל את תואר הפלטינה המשובעת על ידי איגוד תעשיית ההקלטות הקנדי (CRIA) לאחר שנמכר ב-700,000 עותקים. Ray of Light זכה להצלחה באמריקה הלטינית, וקיבל את תואר הפלטינה המשולשת על ידי איגוד תעשיית ההקלטות הארגנטינאי (CAPIF) והפלטינה על ידי איגוד תעשיית ההקלטות הברזילאי (ABPD). במקסיקו, עותקיו הראשוניים של האלבום נאמדו בכ-30,000 עותקים. הוא גם זכה להצלחה באוקיאניה, ועמד בראש מצעד האלבומים באוסטרליה ובניו זילנד. הוא קיבל את תואר הפלטינה המשולשת על ידי איגוד תעשיית ההקלטות האוסטרלי (ARIA) והפלטינה על ידי איגוד תעשיית ההקלטות הניו זילנדי (RIANZ). באסיה, Ray of Light הגיע לראש מצעדי האלבומים של ישראל וסינגפור ונמכר בלמעלה ממיליון עותקים ביבשת נכון ליוני 1999. הוא היה גם האלבום הנמכר ביותר של חברת וורנר מיוזיק באזור אסיה-פסיפיק במהלך 1998. בהונג קונג, נמכר האלבום בלמעלה מ-30,000 עותקים והיה לאחד מהאלבומים הבין-לאומיים הנמכרים ביותר במדינה בשנת 1998. גם באירופה נחל Ray of Light הצלחה, שם הוא הגיע למקום הראשון במצעד 100 האלבומים המובילים באירופה, וקיבל את תואר הפלטינה המשובעת על ידי הפדרציה הבין-לאומית לתעשייה הפונוגרפית (IFPI) על נתוני מכירות של למעלה משבעה מיליון עותקים, והפך לאלבום התשיעי הנמכר ביותר באירופה בין 1998–2007. בממלכה המאוחדת, Ray of Light הופיע לראשונה במקום הראשון במצעד האלבומים הבריטי, שם שהה במשך שבועיים. הוא קיבל את תואר הפלטינה המשושת על ידי איגוד תעשיית ההקלטות הבריטי (BPI) לאחר שנמכר ב-1.8 מיליון עותקים. בצרפת, Ray of Light נכנס למצעד האלבומים במקום השני, ונשאר שם שבעה שבועות רצופים לפני שיצא ממנו. הוא קיבל את תואר הפלטינה המשולשת על ידי איגוד תעשיית ההקלטות הצרפתי (SNEP). בגרמניה הגיע האלבום למקום הראשון במצעדי המדיה קונטרול ונשאר שם שבעה שבועות – אלבומה הנמכר ביותר של מדונה במדינה זו. Ray of Light הופיע לראשונה במקום הראשון באיטליה ונמכר ב-500,000 עותקים עד יולי 1998, סכום שגדל ל-600,000 עותקים נכון לשנת 2000. בשאר אירופה, Ray of Light הגיע לראש המצעדים הרשמיים של בלגיה, הולנד, פינלנד, יוון, הונגריה, נורווגיה, ספרד ושווייץ. ערך מורחב – פרסים ומועמדויות של מדונה בטקס פרסי גראמי ה-41 זכה Ray of Light בארבעה פרסים מתוך שש מועמדויות שקיבל בסך הכול. האלבום עצמו זכה בקטגוריות "אלבום הפופ הטוב ביותר" ו"עטיפת האלבום הטובה ביותר" (אנ'), והועמד בקטגוריית "אלבום השנה", בעוד שיר הנושא זכה ב"הקלטת הדאנס הטובה ביותר" וב"הווידאו קליפ הטוב ביותר", והועמד בקטגוריית "הקלטת השנה" – פרסי הגראמי המוזיקליים הראשונים שלה, שכן בעבר זכתה רק בקטגוריית הווידאו. היא צברה את מספר הפרסים הרב ביותר בטקס פרסי הווידאו קליפים של MTV לשנת 1998, שישה פרסים מתוך תשע מועמדויות בסך הכול. "Frozen" זכה בקטגוריית "האפקטים הטובים ביותר" (אנ'); "Ray of Light" זכה בקטגוריות "הכוריאוגרפיה הטובה ביותר", "הבימוי הטוב ביותר", "העריכה הטובה ביותר", "הקליפ הטוב ביותר של אישה" ו"קליפ השנה", וכן היה מועמד בקטגוריות "הצילום הטוב ביותר", "קליפ הדאנס הטוב ביותר" ו"קליפ פורץ דרך". האגודה האמריקאית למלחינים, מחברים ומוציאים לאור (ASCAP) כיבדה את מדונה בשני פרסים לשירים המושמעים ביותר עבור "Frozen" ו"Ray of Light" בטקס מטעמה לשנת 1999, כמו גם שיר הדאנס מוביל עבור "Ray of Light" בטקס פרסי מוזיקת הרית'ם & סול של ASCAP לשנת 1999. Ray of Light צבר גם פרסים בין-לאומיים שונים – כולל שני פרסי גראמי דניים בקטגוריות "האלבום הבין-לאומי הטוב ביותר" ו"הזמרת הבין-לאומית הטובה ביותר" של IFPI Denmark, פרס המוזיקה של פרדריק בקטגוריית "האלבום הזר הטוב ביותר" מבית איגוד מפיקי האודיו והווידאו (ZPAV) בפולין, פרס ג'ירף הזהב בקטגוריית "אלבום הפופ הבין-לאומי של השנה" מאיגוד תעשיית ההקלטות ההונגרי (MAHASZ), שני פרסי פורין בקטגוריות "האלבום הבין-לאומי הטוב ביותר" ו"הקליפ הבין-לאומי הטוב ביותר" ("Frozen") בקרואטיה, ושני פרסי רוקבורן בקטגוריית "האלבום הבין-לאומי הטוב ביותר" ו"האמן הבין-לאומי הטוב ביותר" בשוודיה. בקנדה, מדונה זכתה בקטגוריית "הקליפ הבין-לאומי הטוב ביותר" עבור "Ray of Light" בטקס פרסי הווידאו של MuchMusic בשנת 1999, והייתה מועמדת בקטגוריית "האלבום הנמכר ביותר (זר או מקומי)" בטקס פרסי ג'ונו בשנת 1999. היא גם זכתה בקטגוריות "האישה הטובה ביותר" ו"האלבום הטוב ביותר" בטקס פרסי המוזיקה של MTV אירופה לשנת 1998. בטקס פרסי מוזיקת הדאנס הבין-לאומיים ה-14 השנתי קטפה מדונה את פרסי "אמן דאנס הסולו הטוב ביותר" ו"קליפ הדאנס הטוב ביותר" עבור "Ray of Light". Ray of Light הוגדר כאלבום שהצליח לשלב את סוגת האלקטרוניקה בתרבות הפופולרית העולמית. בלוס אנג'לס טיימס ציינו כי "מלבד פריצות דרך זמניות כמו פאטבוי סלים, אלקטרוניקה לא הייתה במיינסטרים לפני שמדונה הוציאה את Ray of Light".‏ לפי הסופר ג'יי רנדי טארבורלי, "עד יציאת האלבום לאור טכנו ואלקטרוניקה הושמעו ברייבים, מסיבות מחתרתיות בלתי-חוקיות ופופולריות מאוד, שהתקיימו במקומות נטושים, מחסנים ואזורים מרוחקים בפאתי ערים גדולות". עורכת מטעם AllMusic, ליאנה ג'ונאס, ציינה שהשיר "Ray of Light" הפך את המוזיקה האלקטרונית למוקד התעניינות רב בכלי התקשורת, ואף העלה את מעמדו כז'אנר מחתרתי לאחד מהפופולריים ביותר בכל הזמנים. הכותב של האובזרבר, דריל דיינו, טען כי Ray of Light סייע רבות בהפיכת הדאנס למוטיב מרכזי בתעשיית המוזיקה העכשווית. אליוט ה. פאוול, שפרסם מחקר מטעם אוניברסיטת ניו יורק, הבחין כי Ray of Light הנגיש את תרבות דרום אסיה לציבור האמריקאי בשנות ה-90. רונדה האמר ודאגלס קלנר ציינו בספרם "לימודי מדיה/תרבות: גישות ביקורתיות" כי הטרנדים שאימצו נשים אמריקאיות מנשות דרום אסיה התרחש במקביל להוצאת הווידאו קליפ של "Frozen". בהמשך לכך הסבירו כי אף על פי שמדונה לא הייתה זו שיזמה לראשונה את אופנת אביזרי היופי ההודיים, היא כן פרסמה אותה והעלתה את תשומת הלב של התקשורת הבין-לאומית אליה. לדברי טרה-ברולי, האלבום הוכר כנועז ומרענן במוזיקה העכשווית של סוף שנות ה-90, שנשלטה על ידי להקות בנים ואמני טין פופ, דוגמת בקסטריט בויז, אן סינק, בריטני ספירס וכריסטינה אגילרה. לארי פליק ממגזין בילבורד אמר כי האלבום סיפק למדונה את אהדת הקהל הצעיר, דבר לא קונבנציונלי ביחס לגילה של הזמרת באותה העת. לוסי או'בריאן הצהירה כי ”Ray of Light מ-1998 בהחלט שיקם את תדמיתה של מדונה. עד לאותו שלב היא עדיין הוגדרה כנערת זוהר-פופ ממוצעת שהתמזל מזלה, אך עם האלבום הזה היא הגיעה לקהל חדש לגמרי, והוכיחה שהיא כותבת שירים טובה עם כישרון פרודוקטיבי מאוד”. מרי פון אוה מ-Stereogum טענה כי האלבום הגדיר מחדש את מדונה כאמנית פורצת דרך. Ray of Light נכלל בעשרות רשימות "האלבומים הגדולים בכל הזמנים" שפורסמו בידי מבקרים שונים ברחבי העולם. במגזין רולינג סטון דירגו את האלבום במקום ה-367 ברשימת "500 האלבומים הגדולים בכל הזמנים". בספטמבר 2020 פורסמה מהדורה מעודכנת של הרשימה, בה דורג במקום ה-222 – עלייה של 145 מקומות. בשנת 2001 קבעו רבע מיליון מעריצי מוזיקה ב-VH1 כי Ray of Light הוא האלבום העשירי ברשימת "100 האלבומים הטובים ביותר בכל הזמנים". בשנת 2003 דורג Ray of Light במקום ה-17 ברשימת "100 האלבומים הגדולים אי-פעם" שפורסמה ב-Q. האלבום נכלל גם בספר "1001 אלבומים שאתה חייב לשמוע לפני שאתה מת". במגזין מוג'ו דירגו את Ray of Light במקום ה-29 ב-"100 קלאסיקות מודרניות: האלבומים הגדולים ביותר בחיינו". ב-2013 דורג במקום ה-241 ברשימת "500 האלבומים הגדולים של כל הזמנים" שפורסמה על ידי מגזין NME. הזמרת הקנדית נלי פורטדו הצהירה כי השתמשה ב-Ray of Light כתבנית לאלבומה Loose (2006). הזמרת האנגלייה אדל כינתה אותו כ"אחת ההשראות העיקריות" לאלבום האולפן השלישי שלה, 25 (2015). בספטמבר 2022 דירג פיצ'פורק את Ray of Light כאלבום ה-55 הטוב ביותר של שנות ה-90, וכתב כי "מדונה מנסה, בכל כוחה, לעורר את העומקים האפלים ביותר ואת השמחות האופוריות ביותר של הלב האנושי. שיר הנושא מתוך האלבום נשמע כאילו היא חושלה ממטאור; השיר הסוריאליסטי והאפל-קודר "Mer Girl" דומם כמו המוות עצמו". "Drowned World/Substitute for Love" מכיל דגימה של "Why I Follow the Tigers", כפי שבוצע על ידי סן סבסטיאן סטרינגס. "Shanti/Ashtangi" עובד מטקסט מאת שנקרה, הלקוח מהיוגה טרוולס. טקסט נוסף: עממי, תרגום מאת ויאס יוסטון ואדי סטרן. "Mer Girl" מכיל אינטרפולציה ואלמנטים מ-"Space" בביצוע גאבור סאבו. אלא אם כן צוין אחרת, המידע מותאם מהערות האלבום. שבע פלטינות. מכירות בישראל נכון לאוגוסט 2001. מכירות עבור Ray of Light באסיה נכון ליוני 1999. מידע על האלבום Ray of Light באתר MusicBrainz מידע על האלבום Ray of Light באתר AllMusic האלבום Ray of Light באתר Discogs האלבום Ray of Light באתר ספוטיפיי האלבום Ray of Light באתר אפל מיוזיק האלבום Ray of Light באתר יוטיוב מדונה, ויליאם אורביט, פטריק לאונרד, מריוס דה פריס Madonna - Ray Of Light, Discogs (באנגלית) Taraborrelli 2008, pp. 535–538 Christopher Rosa, 20 Years Later, 'Ray of Light' Is Still Madonna's Most Shocking Reinvention, Glamour Magazine, ‏3 במרץ 2018 Black, Johnny (August 2002). "Making of Ray of Light". Q. Vol. 17, no. 8. ISSN 0955-4955. Madonna: The ‘Ray of Light’ Cover Story, ‘Madonna Chooses Dare’, SPIN, ‏3 במרץ 2016 Madonna, web.archive.org, ‏1999-10-09 "The Methods and Machinery Behind Madonna's Ray of Light By Greg Rule" "Madonna Considers Signing Up For Sanskrit Lessons" "Madonna learnt Sanskrit via phone calls" "MTV Bands – Archive – M – Madonna" Madonna – Canadian interview with Sook-Yin Lee (2000) "Newsbytes". Icon. Vol. 7, no. 2. 1997. p. 15. ""Ray of Light" Album Photo Shoot by Mario Testino" "Mario Testino: 'it's not all glamour'" Ray of Light - Madonna : Songs, Reviews, Credits, Awards : AllMusic, web.archive.org, ‏2012-06-02 "Ray Of Light". Rolling Stone "Ray of Light – EW.com" Anderman, Joan (March 1, 1998) "Madonna Captures the Moment and Sees the Spiritual Light". Boston Globe. The New York Times Company. Retrieved June 12, 2010. Walters, Barry (May 1999). "Mess Is More". Spin. Vol. 15, no. 5. pp. 145–46. Archived from the original on February 15, 2017.. "Madonna: Madame X review – her most bizarre album ever" Metz, Allen; Benson, Carol (1999). The Madonna Companion: Two Decades of Commentary. Music Sales Group. ISBN 0-8256-7194-9. Fouz-Hernández, Santiago; Jarman-Ivens, Freya (2004). Madonna's Drowned Worlds. Ashgate Publishing, Ltd. ISBN 0-7546-3372-1. Madonna: Ray Of Light | Music Review | Slant Magazine, web.archive.org, ‏2013-06-02 "Revolutions: Madonna's "Ray of Light"" . "Madonna Opens Heart and Soul on 'Light'" "Madonna Gets Lyrical Help From Gap Ad, Freezes For 'Frozen'" DeRogartis, Jim (2003). Turn On Your Mind : Four Decades of Great Psychedelic Rock. Hal Leonard Corporation. ISBN 978-0-634-05548-5. Gopinath, Gayatri (2005). Impossible Desires: Queer Diasporas and South Asian Public Cultures. Duke University Press. ISBN 978-0-8223-3513-9. Fouz-Hernández, Santiago; Jarman-Ivens, Freya (2004). Madonna's Drowned Worlds. Ashgate Publishing, Ltd. ISBN 0-7546-3372-1. Eccleston, Danny (March 1998). "Sexy Mother". Q. p. 88. レイ・オブ・ライト (Madonna 'Ray of Light') (in Japanese). "Top 50 Albums – October 10, 1999" Rays of Light (Media notes). Madonna. Maverick, Warner Bros., Warner Music UK. 1999. PRO-RAY-VHS. "'Celebration': Madonna's 40 Most Impressive Instants" "Madonna Lights Up New York's Roxy" "Madonna performs at the BBC National Lottery Show" "Madonna 'Frozen' In Place By Music Festival Host" Vorrath 2011, p. 223 "Madonna chats with Rosie O'Donnell" "POP REVIEW; Meet the Beatles Again, And Their Musical Fans" "Madonna Steps Into The Media "Light" With Oprah, Firms Up Film Work" "Hindu Group Calls Madonna Performance Sacrilege" "Spice Girls take MTV crown" "Top of the Pops – video archive" "Madonna through the years" "Interview: Madonna reviews life on Larry King Live" "Madonna, Guy Ritchie Divorce Approved by U.K. Court" Guilbert 2002, p. 76 "Few Hits, Many Costumes At Madonna Tour Launch" "U2, 'NSYNC, Backstreet Top List Of 2001's Biggest Concert Grossers" "Madonna Bringing Drowned World To HBO" Guilbert 2002, p. 189 "Madonna – Frozen", ‏2016-02-21 "Madonna", ‏2012-10-23 "Madonna Album & Song Chart History" "Happy Birthday, Madonna!" Songwriter wins case against Madonna "Belg krijgt ongelijk in plagiaatzaak tegen Madonna over 'Frozen'" "Madonna 'Frozen' ban lifted in Belgium after 8 years" Salaverri, Fernando (September 2005). Sólo éxitos: año a año, 1959–2002 (1st ed.). Spain: Fundación Autor-SGAE. ISBN 8480486392. "Madonna – Ray of Light" "Madonna – Awards – Billboard Albums – Billboard Singles" "Madonna – Drowned World (Substitute for Love)" "BBC News Entertainment" "Madonna – The Power of Good-Bye" "Madonna – Nothing Really Matters" "Madonna – Nothing Really Matters video" New-material Girl - tribunedigital-chicagotribune, web.archive.org, ‏2016-03-04 Larkin, Colin (2006). "Madonna". The Encyclopedia of Popular Music (4th ed.). Muze. p. 427. ISBN 0-19-531373-9. Browne, David (March 6, 1998). "Ethereal Girl". Entertainment Weekly. Archived from the original on January 11, 2017. Retrieved July 23, 2009. Sullivan, Caroline (February 27, 1998). "Madonna: Ray of Light (WEA)". The Guardian. p. 18. ISSN 0261-3077. Moody, Paul (February 28, 1998). "Madonna – Ray of Light". NME. p. 43. Archived from the original on August 17, 2000. Retrieved March 27, 2020. Madonna: Ray of Light Album Review | Pitchfork, web.archive.org, ‏2020-09-26 Madonna: Ray Of Light : Music Reviews : Rolling Stone, web.archive.org, ‏2009-05-03 Madonna: Ray Of Light | Music Review | Slant Magazine, web.archive.org, ‏2013-06-02 Her 'Ray of Light' shines earnestly in new direction, web.archive.org, ‏2013-03-17 LAURYN: GRAMMY WHAMMY - Lauryn Hill : People.com, web.archive.org, ‏2016-03-03 "Reviews & Previews – Spotlight: Madonna, Ray of Light", web.archive.org, ‏2017-03-05 Madonna: Ray Of Light : Music Reviews : Rolling Stone, web.archive.org, ‏2009-05-03 Maconie, Stuart (April 1998). "Expressing herself". Q. No. 139. p. 105. 20 שנה לאלבום המופת של מדונה, באתר www.israelhayom.co.il Ray of Light – EW.com, web.archive.org, ‏2016-12-27 Madonna-Ray of Light - Page 1 - Music - Minneapolis - City Pages, web.archive.org, ‏2010-09-30 Madonna, Only More So - Los Angeles Times, web.archive.org, ‏2012-01-27 Roland, Mark (February 28, 1998). "Review: Madonna – Ray Of Light, Maverick". Melody Maker. p. 42. ISSN 0025-9012. Robert Christgau: Playboy Mar. 1998, web.archive.org, ‏2015-09-12 Madonna's MUSIC Sets New WMI Shipment Record | Time Warner Inc., web.archive.org, ‏2017-04-01 Folha de S.Paulo - 40 anos de Michael, Prince e Madonna - 07/08/98, www1.folha.uol.com.br Taraborrelli, Randy J. (2002). Madonna: An Intimate Biography. Simon & Schuster. ISBN 0-7432-2880-4. Orbit switches from Madonna to Tennyson with live Radio 3 epic | Books | The Observer, web.archive.org, ‏2013-10-02 "Between the Bullets", web.archive.org, ‏2017-03-06 First Day Sales Put Madonna On Track For 7th No. 1 | Billboard, web.archive.org, ‏2013-05-29 Madonna Once Again Rules The World | Music News | Rolling Stone, web.archive.org, ‏2012-06-27 "American album certifications – Madonna – Ray of Light" Ask Billboard: Madonna's Career Album Sales | Billboard, web.archive.org, ‏2016-12-22 "Shania, Backstreet, Britney, Eminem and Janet Top All-Time Sellers" "Madonna dances to No. 1 in Canada" "Canadian album certifications – Madonna – Ray of Light" CAPIF ::: Representando a la Industra Argentina de la Música :::, web.archive.org, ‏2008-02-14 CERTIFICADOS, Pro-Música Brasil (ב־Brazilian Portuguese) Son 30 mil 'rayos de luz' para Mexico - ProQuest, web.archive.org, ‏2022-09-23 Caeran hoy 30 mil 'rayos de luz' - ProQuest, web.archive.org, ‏2022-09-23 1999 Accreds.pdf, Dropbox (באנגלית) The Official New Zealand Music Chart, THE OFFICIAL NZ MUSIC CHART (באנגלית) Salaverri, Fernando (September 2005). Sólo éxitos: año a año, 1959–2002 (1st ed.). Spain: Fundación Autor-SGAE. ISBN 8480486392. australian-charts.com - Madonna - Ray Of Light, australian-charts.com "Oped" "HONG KONG OPTIMISTS" IFPIHK, web.archive.org, ‏2012-03-18 "Hits of the World" IFPI Platinum Europe Awards - 2002, web.archive.org, ‏2013-12-24 "IFPI Platinum Europe Awards: Best-selling albums in Europe over the past decade (1998–2007)", ‏2013-07-25 "Madonna | Artist | Official Charts" "CHART COMMENTARY", web.archive.org, ‏2021-03-09 Award, BPI (באנגלית) InfoDisc : Les Certifications (Albums) du SNEP (les Disques Triple Platine), web.archive.org, ‏2011-12-23 Offizielle Deutsche Charts - Offizielle Deutsche Charts, www.offiziellecharts.de Datenbank: BVMI, www.musikindustrie.de MADONNA: NEL NUOVO VIDEO INSEGUITA DAI PAPARAZZI COME LADY D, web.archive.org, ‏2014-02-02 MUSICA: MADONNA, SUONA DANCE IL NUOVO 'MUSIC', web.archive.org, ‏2021-04-01 General Categories - Los Angeles Times, web.archive.org, ‏2014-02-22 Multiple Grammy Nods for 'City of Angels,' Madonna, Faith Hill, Pat Metheny... -- re> BURBANK, Calif., Jan. 5 /PRNewswire/ --, web.archive.org, ‏2016-03-04 Madonna, Prodigy, Will Smith, Aerosmith Win Big At Video Music Awards | MTV Video Music Awards, web.archive.org, ‏2014-02-02 Newman, Melinda (May 29, 1999). "Waren Big ASCAP Winner: Songwriter Of The Year For the 5th Time". Billboard. Vol. 111, no. 22. p. 8. ISSN 0006-2510. Hazelwood, Darrell T. (May 28, 1999). "Flash! / The latest entertainment news and more...". Newsday. pp. A.16. ISSN 0278-5587 "Den Gale Pose nabs four Dansk Grammys" Nominowani i laureaci :: Nagroda muzyczna - Fryderyk :: Związek Producentów Audio-Video, web.archive.org, ‏2016-03-26 Fonogram - Magyar Zenei Díj, web.archive.org, ‏2016-03-05 Porin • Novosti, najave, događanja, web.archive.org, ‏2014-02-01 Aftonbladet ROCKBJÖRNEN 1999, web.archive.org, ‏2011-02-06 MuchMusic.com | MMVA08, web.archive.org, ‏2008-06-01 JUNO Awards, web.archive.org, ‏2011-07-23 "MTV Europe Music Awards Winners 1994–2000". Billboard. Vol. 113, no. 45. November 10, 2001. p. 50. ISSN 0006-2510. Winter Music Conference 2011 - WMC 2011, web.archive.org, ‏2011-03-06 Album: Ray of... - Madonna, Ray of Light - latimes.com, web.archive.org, ‏2014-04-21 10 Albums That Defined the 1990s | Observer, web.archive.org, ‏2017-12-13 "I Don't Really Know What She's Sayin': (Anti)Orientalism and Hop Hop's Sampling of South Asian Music", ‏2016-03-04 Media/cultural Studies: Critical Approaches - Google Books, web.archive.org, ‏2017-03-05 "Awards Ceremony To Feature A Circus Theme", ‏2021-05-03 Ray Of Light (1998) - Stereogum, web.archive.org, ‏2015-04-30 500 Greatest Albums of All Time: Ray of Light - Madonna | Rolling Stone Music | Lists, web.archive.org, ‏2010-12-20 The 500 Greatest Albums of All Time - Rolling Stone, web.archive.org, ‏2020-10-21 U2 crush Beatles in top album poll | UK news | The Guardian, web.archive.org, ‏2013-11-02 Rocklist.net...Q Magazine Lists, web.archive.org, ‏2013-10-17 "1001 Albums You Must Hear Before You Die", ‏2010-11-19 "100 Modern Classics". Mojo. May 2006. p. 64. ISSN 1351-0193. The Top 500 Albums of All Time, according to NME, web.archive.org, ‏2021-04-26 The Magical Story Of How Nelly Furtado And Timbaland Made Loose | The FADER, web.archive.org, ‏2021-03-28 Adele: Inside Her Private Life and Triumphant Return - Rolling Stone, web.archive.org, ‏2016-09-21 Condé Nast, The 150 Best Albums of the 1990s, Pitchfork, ‏2022-09-28 (באנגלית אמריקאית) Ray of Light (liner notes). Madonna. Maverick Records. 1998. 9362-46847-2. Auszeichnungen Archiv, IFPI Austria - Verband der österreichischen Musikwirtschaft (בגרמנית) ARIA Charts - Accreditations - 2000 Albums, www.aria.com.au CAPIF - Representando a la Industria Argentina de la Música, archive.is, ‏2011-07-06 Madonna: biografia, web.archive.org, ‏2009-06-01 Claimed sales for Ray of Light in Italy: "MUSICA: MADONNA, SUONA DANCE IL NUOVO 'MUSIC'" (באיטלקית). Adnkronos. 12 בספטמבר 2000. ארכיון מ-1 באפריל 2021. נבדק ב-16 בפברואר 2021. {{cite web}}: (עזרה) "MADONNA: NEL NUOVO VIDEO INSEGUITA DAI PAPARAZZI COME LADY D" (באיטלקית). Adnkronos. 28 ביולי 1998. ארכיון מ-2 בפברואר 2014. נבדק ב-10 באוגוסט 2022. {{cite web}}: (עזרה) Gold & Platinum, RIAA (באנגלית) Ask Billboard: Madonna's Career Album Sales, Billboard Mi2N.com - SHANIA, BACKSTREET, BRITNEY, EMIMEN AND JANET TOP ALL TIME SELLERS, web.archive.org, ‏2009-08-17 "Brazilian album certifications – Madonna – Ray of Light" (in Portuguese). Associação Brasileira dos Produtores de Discos. Retrieved August 21, 2012. Claimed sales for Ray of Light in Belgium: "Kleine componist uit Bergen doet Madonna's hit Frozen verbieden". Het Nieuwsblad (בהולנדית). 19 בנובמבר 2005. ארכיון מ-13 באפריל 2021. נבדק ב-13 באפריל 2021. {{cite web}}: (עזרה) Vantyghem, Peter (19 בנובמבר 2005). "Wat nu, Madonna?". De Standaard (בהולנדית). ארכיון מ-13 באפריל 2021. נבדק ב-13 באפריל 2021. {{cite web}}: (עזרה) CERTIFICADOS – Pro-Música Brasil, pro-musicabr.org.br Datenbank: BVMI, www.musikindustrie.de Hitlisten.NU, Hitlisten.NU Africa: A law unto itself - ProQuest, www.proquest.com (באנגלית) Goud/Platina, nvpi.nl IFPIHK, web.archive.org, ‏2012-03-18 "British album certifications – Madonna – Ray of Light". British Phonographic Industry. Retrieved January 27, 2014. Select albums in the Format field. Select Platinum in the Certification field. Type Ray of Light in the "Search BPI Awards" field and then press Enter. William Orbit reflects on Madonna's Ray Of Light: "It broke all the rules", www.officialcharts.com (באנגלית) 一般社団法人 日本レコード協会, www.riaj.or.jp "אלבומים ומכירות בארץ" (אלבומים ומכירות בישראל). (עמ' 56), באתר לאשה, ‏13 באוגוסט 2001. IFPI, www.ifpi.no "Primadonna". Verdens Gang (in Norwegian). September 19, 2000. Retrieved August 17, 2023. The Official New Zealand Music Chart, THE OFFICIAL NZ MUSIC CHART (באנגלית) Nielsen Business Media Inc, Billboard, Nielsen Business Media, Inc., 1998-05-16. (באנגלית) Promusicae - Productores de Música de España, www.promusicae.es (בספרדית) ZPAV :: Bestsellery i wyróżnienia - Wyróżnienia - Platynowe płyty CD - Archiwum, bestsellery.zpav.pl Kulta - ja platinalevyt, Musiikkituottajat (בפינית) Les Certifications, SNEP - Syndicat Nation de l'Edition Phonographique, ‏2013-11-01 (ארכיון) * Claimed sales in France for Ray of Light Ruelle, Yohann (23 במרץ 2023). "Madonna : le titre rare "Has To Be" exhumé pour les 25 ans de l'album "Ray of Light"" (בצרפתית). Charts in France. נבדק ב-4 במרץ 2023. {{cite web}}: (עזרה)(Over 900,000 units): B.-L. (10 באוקטובר 2000). "MADONNA: AVEC " MUSIC ", LOUISE RÉATTAQUE..." La Dépêche du Midi (בצרפתית). אורכב מ-המקור ב-6 בנובמבר 2015. נבדק ב-3 בדצמבר 2021. {{cite web}}: (עזרה) "Madonna". Le Parisien (בצרפתית). 21 באפריל 2003. אורכב מ-המקור ב-6 בפברואר 2021. נבדק ב-3 בדצמבר 2021. {{cite web}}: (עזרה) Gold/Platinum, Music Canada (באנגלית) (ארכיון) Ведомости – Газета Коммерсантъ № 91 (1494) от 23.05.1998, web.archive.org, ‏2021-01-24 "Первый проект Warner в России провалился" Wayback Machine, web.archive.org, ‏2011-06-16 Die Offizielle Schweizer Hitparade und Music Community, www.swisscharts.com IFPI Platinum Europe Awards - 2002, web.archive.org, ‏2013-12-24 Thorpe, Vanessa (2009-07-04). "Orbit switches from Madonna to Tennyson with live Radio 3 epic". The Observer (באנגלית בריטית). ISSN 0029-7712. נבדק ב-2019-08-08. Madonna = マドンナ* - Ray Of Light = レイ・オブ・ライト (CD, Album) at Discogs, web.archive.org, ‏2016-03-06 Madonna - Ray Of Light (Vinyl, LP, Album) at Discogs, web.archive.org, ‏2016-03-05 Madonna - Ray Of Light (Cassette, Album) at Discogs, web.archive.org, ‏2016-03-05 Madonna - Ray Of Light (Minidisc, Album) at Discogs, web.archive.org, ‏2012-11-07 Madonna - Ray Of Light (CD, Album) at Discogs, web.archive.org, ‏2016-03-05 Madonna - Ray Of Light (CD, Album) at Discogs, web.archive.org, ‏2016-03-06 "Album Releases: March 1998". Jam!. אורכב מ-המקור ב-30 באוגוסט 2000. נבדק ב-2 באוקטובר 2023. {{cite web}}: (עזרה) Madonna - Ray Of Light / Words + Music (CD, Album) at Discogs, web.archive.org, ‏2012-11-07